ออมสิน-ธกส.ช่วย‘กอช.’
คลังเล็งจ้างหาสมาชิกเข้าร่วมคาดก.ค.นี้เริ่มเปิดกองทุนได้
5 มิ.ย. 2555

คลังเล็งจ้างหาสมาชิกเข้าร่วมคาดก.ค.นี้เริ่มเปิดกองทุนได้
คลังจ้าง “ออมสินธ.ก.ส.” หาสมาชิกเข้ากองทุนการออมแห่งชาติ
นายอารีพงศ์ ภู่ชอุ่ม ปลัดกระทรวงการคลัง ประธานกองทุนการออมแห่งชาติ (กอช.) กล่าวว่า ขณะนี้ กอช. ได้เจรจากับธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) เป็นผู้หาสมาชิกให้กับกองทุนฯ เนื่องจากมีพนักงานและสาขาครอบคลุมทั่วประเทศ โดยจะให้เข้ามาไปเจาะสมาชิกในกลุ่มกองทุนหมู่บ้านที่ทั้งสองธนาคารดูแลอยู่ 8 หมื่นหมู่บ้าน
สำหรับค่าธรรมเนียมที่ กอช.จะจ่ายให้กับตัวแทนทั้งสองรายในการหาสมาชิกอยู่ระหว่างการเจรจาว่าจะคิดกันอย่างไร ซึ่งการจ้างทั้งสองธนาคารจะมีต้นทุนต่ำกว่าที่ให้ กอช. รับพนักงานและไปเดินหาสมาชิก ซึ่งจะต้องใช้พนักงานจำนวนมากมีต้นทุนสูง
ทั้งนี้ กอช. เป็นกองทุนเพื่อการเกษียณอายุให้กับแรงงานนอกระบบจำนวน 35 ล้านคน โดยในปีนี้ กอช.ตั้งเป้าหาสมาชิกให้ได้ 5 แสนราย และในปีหน้าหาเพิ่มให้ได้อีก 1 ล้านราย 
กอช.เป็นกองทุนการออมภาคสมัครใจ สมาชิกต้องจ่ายสมทบให้กับกองทุนขั้นต่ำ 5013,250 บาทต่อปี โดยรัฐบาลจะจ่ายสมทบให้ 50-100 บาท ตามอายุของสมาชิก 
หากเป็นสมาชิกตั้งแต่อายุ 15 ปี และจ่ายเงินสะสมเป็นประจำถึงเกษียณอายุ 60 ปี จะได้รับเงินบำนาญรายเดือน 6,000-8,000 บาท
นายอารีพงศ์ กล่าวว่า แม้ว่ากองทุน กอช. ยังไม่มีเลขาธิการอย่างเป็นทางการ ก็ไม่เป็นอุปสรรคในการดำเนินงาน เพราะนายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) รักษาเลขาธิการ กอช.โดยตำแหน่งอยู่แล้ว คาดว่าจะเริ่มรับสมัครสมาชิกได้ในเดือน ก.ค.นี้ และในปี 2556 ได้รับการจัดสรรเงินงบประมาณอีกจำนวน 550 ล้าน
ด้านนายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า การยังไม่เซ็นแต่งตั้งเลขาธิการ กอช. ตามที่คณะกรรมการ กอช.เสนอชื่อขึ้นมา เพราะต้องการพิจารณาให้รอบคอบ